«Δεν είμαστε Φαρ Ουέστ, δεν μπορεί ο κάθε πολίτης να κατέχει και να κάνει χρήση όπλου απλά γιατί βρέθηκε σε δύσκολη θέση. Πρέπει να εφαρμόζονται οι νόμοι».

Αυτό δήλωσε ο αναπληρωτής υπουργός Προστασίας του Πολίτη, Νίκος Τόσκας, αναφορικά με την υπόθεση του 88χρονου που πυροβόλησε τους ληστές που μπήκαν στο σπίτι του, μιλώντας στον realfm 97,8.

«Μακάρι να μπορούσαμε να εξαλείψουμε τις εγκληματικές πράξεις, αλλά δεν μπορούμε να φτάσουμε στο άλλο άκρο, δεν πρέπει να δούμε σκηνές που ακόμη και στην αμερικανική κοινωνία καταδικάζονται» συμπλήρωσε.

Σε ό,τι αφορά στην καλύτερη αστυνόμευση του κέντρου της Αθήνας, ο κ. Τόσκας τόνισε: «Από την 1η Μαρτίου που εφαρμόζεται το επιχειρησιακό σχέδιο στο κέντρο της Αθήνας, με τις πεζές περιπολίες από 200 περίπου αστυνομικούς, έχουν γίνει 2715 έλεγχοι σε οχήματα, 4.000 περίπου έλεγχοι σε πολίτες, 760 προσαγωγές και 115 συλλήψεις. Έχουν αποδώσει τα μέτρα της πεζής αστυνόμευσης στο κέντρο της Αθήνας και σκεφτόμαστε να το επεκτείνουμε».

«150 αστυνομικοί αφαιρούνται από δικαστικούς και με μάχες γιατί οι ενστάσεις πέφτουν βροχή. Κάποιοι φοβούνται περισσότερο από όσο πρέπει. Όμως υπάρχουν και οι ανάγκες της κοινωνίας και προέχει η ασφάλεια της κοινωνίας» ανέφερε.

Ερωτηθείς για τη βία στα γήπεδα και το ποδόσφαιρο, είπε: «Δεν μπορεί οι ιδιοκτήτες των ομάδων, οι οποίοι έχουν κέρδος από τη δραστηριότητα αυτή, να χαϊδεύουν ορισμένες ομάδες ανθρώπων που υπηρετούν τα συμφέροντα της ομάδας, δεν μπορεί να κρύβουν από πριν διάφορα πράγματα στο γήπεδο, δεν μπορεί να κάνουν πράξεις παράνομες. Δεν μπορούν να αφήνουν περιθώρια στη βία».